
Р Е П У Б Л И К А   Б Ъ Л Г А Р И Я

МИНИСТЕРСТВО НА ОКОЛНАТА СРЕДА И ВОДИТЕ 

Наредба за изменение и допълнение на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци (обн., ДВ, бр. 36 от 2013 г., изм. и доп., бр. 82 от 2018 г. и бр. 101 от 2020 г.)

§ 1.  В чл. 2, ал. 2, т. 3 се изменя така:
„3. инсталации за газификация или пиролиза, ако газовете, или течностите, получени в резултат на тази термична обработка на отпадъци, са третирани преди изгарянето им до такава степен, че: 
а) при изгарянето се отделят по-малко емисии, отколкото при изгарянето на най-малко замърсяващите горива на пазара, които могат да бъдат изгаряни в инсталацията; 
б) по отношение на емисии, различни от азотни оксиди, серни оксиди и прах, при изгарянето не се отделят повече емисии спрямо емисиите от изгарянето или съвместното изгаряне на отпадъци.“.

§ 2.  В чл. 40 се правят следните изменения и допълнения:
1. Досегашният текст става ал. 1;
2. Създават се ал. 2 и 3:
„(2) Емисиите във въздуха от инсталации за изгаряне на отпадъци и инсталации за съвместно изгаряне на отпадъци се измерват от оператора и по време на различни от нормалните условия на експлоатация. 
(3) Емисиите по време на пускане и спиране, при което не се изгарят отпадъци, включително емисиите на полихлориран дибензо-p-диоксин/фуран и на диоксиноподобните полихлорирани бифенили, се оценяват въз основа на извършени измервания, провеждани на всеки три години, по време на планирани операции по пускане или спиране. Операторите на инсталации за изгаряне или инсталации за съвместно изгаряне на отпадъци предприемат необходимите мерки за предотвратяване или свеждане до минимум, доколкото е възможно на емисиите на полихлориран дибензо-p-диоксин/фуран и на диоксиноподобните полихлорирани бифенили.“.

§ 3.  В Приложение № 1 към чл. 4, ал. 1, т. 2 се изменя така: 
„2. Вземането на проби и анализът на всички замърсяващи вещества, включително диоксините и фураните, както и методите за осигуряване на качеството на автоматизираните измервателни системи и контролните измервателни методи за тяхното калибриране, се осъществяват съгласно стандартите на СЕN. При липса на стандарти на CEN, се прилагат стандарти на ISO, национални или други международни стандарти, гарантиращи получаването на данни с равностойно научно качество. Това се прилага и за системата за осигуряване на качеството на лабораторията, извършваща вземането на проби и анализа. Автоматичните измервателни системи се контролират чрез паралелни измервания по контролните методи най-малко веднъж годишно.“.

§ 4. § 3 от Допълнителните разпоредби се изменя така:
„§ 3. Наредбата въвежда изискванията на: 
1.  член 31, параграф 2, глава IV и приложение VI на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) (ОВ, L 334/17 от 17 декември 2010 г.).
[bookmark: _GoBack]2. член 1, параграфи 35-36 и приложение VII на Директива (ЕС) 2024/1785 на Европейския парламент и на Съвета от 24 април 2024 година за изменение на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) и на Директива 1999/31/ЕО на Съвета относно депонирането на отпадъци (ОВ, Серия L от 15 юли 2024 г.)“.

Заключителна разпоредба

§ 5. Наредбата влиза в сила в деня на обнародването ѝ в "Държавен вестник".

